钦定古今图书集成/明伦汇编/官常典/第081卷 > 广川悼王谐
## 钦定古今图书集成/明伦汇编/官常典/第081卷 > 广川悼王谐

按《魏书广川王传》：“广川庄王略，子谐，字仲和，袭太和
十九年薨。诏曰：‘朕宗室多故，从弟谐丧逝，悲痛摧割，
不能已已。古者大臣之丧，有三临之礼，此盖三公以
上至于卿司以下故应’。”〈阙〉“自汉已降，多无此理。朕欲
遵古典，哀感从情，虽以尊降伏，私痛宁爽。欲令诸王
有期亲者为之三临，大功之亲者为之再临，小功缌
麻，为之一临。”广川王于朕大功，必欲再临。再临者，欲
于大殓之日，亲临尽哀，成服之后，缌麻而吊。既殡之
缌麻，礼在无疑。大殓之临，当否何如？为须抚柩于始
丧，为应尽哀于阖棺。早晚“之宜，择其厥中。”黄门侍郎
崔光、宋弁、通直常侍刘芳典命，下大夫李元凯、中书
侍郎高敏等议曰：“三临之事，乃是古礼，爰及汉魏，行
之者稀。陛下至圣慈仁，方遵前轨，志必哀丧，虑同宁
戚。臣等以为若期亲三临，大功宜再。始丧之初，哀之
至极，既以情降，宜从始丧。大殓之临，伏如圣旨。”诏曰：
“魏、晋已来，亲临多阙，至于戚臣，必于东堂哭之。顷大
司马安定王薨，朕既临之后，复更受慰于东堂。今日
之事，应更哭否？”光等议曰：“东堂之哭，盖以不临之故。
今陛下躬亲抚视，群臣从驾，臣等参议，以为不宜复
哭。”诏曰：“若大司马戚尊位重，必哭于东堂。而广川既
是诸王之子，又年位尚幼，卿等议之，朕无异焉。”谐将
大殓，高祖素服深衣，哭之入室，哀恸抚尸而出。有司
奏：“广川王妃薨于代京，未审以新尊从于卑旧，为宜
卑旧来就新尊。”诏曰：“迁洛之人，自兹厥后，悉可归骸
邙岭，皆不得就茔恒、代。其有夫先葬在北，妇今丧在
南，妇人从夫，宜还代葬。若欲移父就母，亦得任之。其
有妻坟于恒、代，夫死于洛，不得以尊就卑。欲移母就
父，宜亦从之。若异葬，亦从之。若不在葬限，身在代丧，
葬之彼此皆得任之。其户属恒、燕，身官京洛，去留之
宜，亦从所择。其属诸州者，各得任意。”诏赠谐武卫将
军，谥曰刚。及葬，高祖亲临送之。子灵道袭。卒，谥悼王。